b'\n_START_ARTICLE_\nBartolomeo Vivarini\n_START_PARAGRAPH_\nBartolom\xc4\x97jus Vivarinis (it. Bartolomeo Vivarini arba Bartolommeo Vivarini, apie 1432 \xe2\x80\x93 apie 1495 m.) \xe2\x80\x93 XV a. ital\xc5\xb3 ankstyvojo renesanso dailininkas i\xc5\xa1 Venecijos.\n_START_SECTION_\nBiografija\n_START_PARAGRAPH_\nBartolom\xc4\x97jus Vivarinis gim\xc4\x97 dailinink\xc5\xb3 \xc5\xa1eimoje, kuri gyveno Murano saloje prie Venecijos. Jis mok\xc4\x97si pas vyresn\xc4\xaf brol\xc4\xaf Antonij\xc5\xb3 Vivarin\xc4\xaf, su kuriuo dirbo kartu nuo 1450 m. Bartolom\xc4\x97jus tikriausiai mok\xc4\x97si Padujoje ir buvo paveiktas Fran\xc4\x8desko Skvar\xc4\x8dion\xc4\x97s mokyklos, i\xc5\xa1 kurios per\xc4\x97m\xc4\x97 labai tikslios ir ai\xc5\xa1kios linijos vaizdavimo bruo\xc5\xbeus. Bartolom\xc4\x97j\xc5\xb3 tikriausiai paveik\xc4\x97 D\xc5\xbeentil\xc4\x97 da Fabrianas, kurio \xc4\xaftakos galima atsekti spalv\xc5\xb3 naudojime Bartolom\xc4\x97jaus k\xc5\xabriniuose._NEWLINE_Bartolom\xc4\x97jus Vivarinis daugiausiai tikriausiai dirbo Vivarini\xc5\xb3 dirbtuv\xc4\x97se Murano saloje, kurios specializavosi religini\xc5\xb3 pamald\xc5\xbei\xc5\xb3 paveiksl\xc5\xb3 u\xc5\xbesakymuose ir altoriniuose poliptikuose. \xc5\xa0ie \xc5\xbeanrai yra pagrindiniai Bartolom\xc4\x97jaus k\xc5\xabryboje. Jo pirmas nepriklausomas darbas datuojamas 1459 m. Po 1470 m. Bartolom\xc4\x97jus buvo \xc4\xaftakingas religini\xc5\xb3 paveiksl\xc5\xb3 tapytojas, kuris gausiai vaizdavo gotikin\xc4\x97s stilistikos \xc5\xa1vent\xc5\xb3j\xc5\xb3 fig\xc5\xabras tuo metu naujovi\xc5\xa1koje renesanso peiza\xc5\xbeo aplinkoje. Po 1480 m. Bartolom\xc4\x97jus prad\xc4\x97jo prarasti rink\xc4\x85 Venecijoje, jo stilius tapo daugiau linijiniu ir sausu. Gyvenimo pabaigoje Bartolom\xc4\x97jus dokumentuotas dirb\xc4\x99s prie Bergamo. Jo paskutinis k\xc5\xabrinys datuojamas 1491 m. Alviz\xc4\x97 Vivarinis tikriausiai mok\xc4\x97si pas Bartolom\xc4\x97j\xc5\xb3.'